
Sus, prin cringul adormit, 
A trecut în taină mare, 
De cu noapte, risipind, 
Şiruri de mărgăritare 
Din panere de argint, 

Stol bălai 
De îngeraşi, 

Cu alai 
De toporaşi. 
Primăvară, cui le dai? 
Primăvara, cui le laşi? 

Se-nalţă abur moale din grădină. 

Pe jos, pornesc furnicile la drum. 
Acoperişuri veştede-n lumină 
întind spre cer ogeacuri fără fum. 

Pe lingă garduri s-a svîntat pămîntul 
Şi ies gîndacii-Domnului pe zid. 1 
Ferestrele amorţite se deschid 
Să intre-n casă soarele şi vîntul. 




De prin balcoane 
Şi coridoare 
Albe tulpane 
Fîlfiie-n soare 
Ies gospodinele 
Iuţi ca albinele, 
Părul le flutură, 
Toate dau zor. 
Unele mătură, 
Altele scutură 
Colbul din pătură 
Şi din covor. 


Un zarzăr mic, în mijlocul grădinii, 
Şi-a răsfirat crenguţele ca spinii 
De frică să nu-i cadă la picioare 
Din creştet, valul subţirel de floare, 


Că s-a trezit aşa de dimineaţă 
Cu ramuri albe — şi se poate spune 
Că-i pentru-ntîia oară în viaţă 
Cînd i se-ntîmplă-asemenea minune. 


Un nor sihastru 
Şi-adună-n poală 
Argintul tot. 
Cerul e-albastru 
Ca o petală 
De miozot. 

Glasuri mici 
De rîndunici, 
Viorele şi urzici . . . 
Primăvară, din ce rai 
Nevisat de pămînteni, 

Vii cu mindrul tău alai 
Peste crînguri şi poieni? 
Pogorîtă pe pămînt 
în mătăsuri lungi de vînt, 
Laşi în urmă, pe cîmpii, 
Galbeni vii 
De păpădii, 

Bălţi albastre şi-nsorite 
De omăt topit abia, 

Şi pe dealuri mucezite 
Arături de catifea. 

Şi porneşti departe-n sus 
După iarna ce s-a dus, 
După trena-i de ninsori 
Aşternută pe colini. . , 
Drumuri nalte de cocori, 
Călăuzii cei străini, 
îţi îndreaptă an cu an 
Pasul tainic şi te mint 
Spre ţinutul diafan 
Al cîmpiilor de-argint. 

Iar acolo te opreşti 
Şi doar pasul tău uşor 
în omăt strălucitor, 

Lasă urme viorii 
De conduri împărăteşti 
Peste albele stihii , . . 




Primăvară, unde eşti? 





PRIMĂVARA 


Dup-atîta frig şi ceaţă 
Iar s-arată soarele. 
De-acum nu ne mai îngheaţă 
Nasul şi picioarele ! 


Cu narcişi, cu crini, cu lotuşi, 
Timpul cald s-apropie. 
Primăvara asta totuşi 

Nu-i decît o copie. 


Sub cerdac, pe lăuruscă, 
Cum trecură Babele, 
A ieşit un pui de musca 
Să-şi usuce labele. 


Păsările migratoare 

Se re-ntorc din tropice* 
Gîzele depun la soare 
Ouă microscopice. 



Toată lumea din ogradă 
Cîntă fără pauză. 

Doi cocoşi se iau la sfadă 
Nu ştiu din ce cauză. 


Un curcan stă sus, pe-o bîrnă, 
Nu vrea să se bucure, 
Moţul roşu îi atîrnă 

Moale ca un ciucure. 




Doar Grivei, bătrînul, n-are 
Cu ce roade oasele, 

Că de cînd cu postul mare, 

Toate-i merg de-a-ndoasele. 


Pentru cîte-a tras, sărmanul, 
Cui să ceară daune? . . . 
Drept sub nasul lui, motanul 
A venit să miaune. 

Dar acum l-a prins potaia 

Şi-a-nceput să-l scuture . 
Peste toată hărmălaia 

Trece-n zbor un fluture. 


Pe trotoar, alături saltă 

Două fete vesele . . . 

Zău că-mi vine să-mi las baltă 
Toate interesele ! 

BALADA MUNŢILOR 
I 

S-au ivit pe rînd în soare, 
Jos, la capătul potecii 
Turma albă de mioare, 
Noatinele şi berbecii. 




Sunet de tălăngi se-ngînă, 
Subt poiana din Fruntarii, 
Zăboveşte-n deal la stînă 
Baciul Toma cu măgarii. 


- 

El se pleacă din cărare 
Şi tot leagă şi dezleagă, 
Cumpăneşte pe samare 
O gospodărie-ntreagă: 
Maldăr de tărhaturi grele 
Cu desagi, căldări şi pături, 
Că de-abia pot sta subt ele 
Doi măgari voinici alături. 

Cerul şi-a schimbat veşmîntul. 
Ploaia parca stă sa-nceapă. 
Printre brazi coboară vîntul 
Ca un foşnet lung de apă. 
Adîncit în gînduri multe 
Baciul stă şi nu-şi dă seamă 
C-a rămas în loc s-asculte . . . 


Gata ! , . . Baciul stă pe gînduri 
Peste frunte mîna-şi duce. 

Se ridică-n două rînduri 
Şi domol îşi face cruce. 

Apoi cată lung spre creste 
Şi spre ţarcurile goale . . . 

Şi convoiul, fără veste, 

A pornit încet la vale. 

După el, călcînd cu teamă 
Merg tăcuţii lui prieteni 
Prin sălbatice pripoare, 

Pe subt poale verzi de cetini, 

Pe poteca fără soare, 

Ori străbat în pas alene 
Luminişuri fără flori, 

Singuratice poiene 
Cu mesteceni visători . . . 

Rar trezesc în a lor cale 
Cîte-o piatră subt copită. 

Iar cînd drumul se prăvale 
Jos, la coastă povîrnită, 

Calcă baciul ca pe gratii 
Şi-i struneşte blînd cu gura: 

— Cătinel, feciorii tatii, 

Ca să n-o pornim de-a dura! . . . 

II 


Astfel, turmă după turmă, 
Pleacă toamna de la stîni, 
De rămîn pustii în urmă 
Munţii singuri şi bătrîni. 


Astăzi ca şi-odinioară, 

Cît s-afundă-n vreme anii, 

Ei văzură cum coboară 
Pe cărări de plai ciobanii, 

Cînd pe soare, cînd pe ploaie, 
Vreme multă, fără număr, 

Cu căciula lor de oaie 
Şi cu sarica pe umăr, 

A’ trecutului vii moaşte 
Peste care vremea creşte — 
Culmea verde mi-i cunoaşte, 
Stînca sură mi-i iubeşte . . . 


Iar în urma lor, pe sară, 
Astăzi ca şi alte dăţi, 
Lungă linişte coboară 
Peste mari singurătăţi. 


Toamna cu-a ei albă frunte 
Şi cu galbenii conduri, 

A lăsat argint pe munte 
Şi rugină pe păduri. 


18 


4 


* 





La răspîntii creşte stogul 
De foi moarte de curînd. 
Strigâ-n vale Topologul 
Şi-a lui larmă, cînd şi cînd, 
Ca o voce omenească 
Pînă sus pe culmi tresare, 
Preajma mută s-o trezească 
Din senina ei visare. 


Tot mai jos apoi se lasă 
Poala norilor pe munte. 

Vin din iarna-ntunecoasă 
Zile lungi cu ploi mărunte. 
Neguri dese-ncep să cadă, 

Se tîrăsc în jos pe plai. 

Pe păduri se strîng grămadă 
Falduri albe de burhai. 

Brazii, stau în nemişcare, 
Printre ramuri ploaia pică — 
Nici o creangă nu tresare, 

Nici un zbor de păsărică. 
Numai ferigile ude, 

Putregaiul şi bureţii 
îşi trimit miresme crude 
în desimea groasă-a ceţii. 
Trunchiuri strîmbe, răsturnate 
Scorburile şi buştenii 
Cu-a lor coturi, pe-nserate 
Umplu codrii de vedenii. 



Sihla neagra se-nfioară. 
Speriat, dintr-un hăţiş, 

Pui sfios de căprioară 
A ieşit la luminiş .<♦ . 

Cu blăniţa zgribulită, 

Stă şi-ascultă nemişcat , . , 
Vremea pare-ncremenită . 

Brazii fruntea şi-au plecat, 
Spaimîntaţi, ca pentru rugă, 
Colon fundul curmăturii, 
Dormitînd pe-o buturugă 
S-a ivit Muma-pădurii. . . 
Dar nu-i nimeni să-i zărească 
Trupul hîd şi deşirat, 

Faţa galbenă de iască, 

Nasul — ciot de brad uscat. 
Nici nu vede, nici n-aude, 
Doar îşi scutură pe-o mînă 
Părul ei de vreascuri ude, 
Fruntea plină de ţarină. 

Şi cum stă cu ceaţa-n spate 
Istovită lingă trunchi, 

Rădăcini şi crengi uscate 

îi atîrnă pe genunchi, 
Negurile-i sug puterea. 

Ochii-i nemişcaţi şi suri 
Cheamă noaptea şi tăcerea 
Din adîncuri de păduri . , . 


III 

Şi se duc pe nesimţite 
Nopţi pustii şi zile reci. 
Cum s-adună, putrezite, 
Frunze moarte pe poteci. 










Colo sus, culcat pe-o rină, 
Stă Negoiul mohorît 
Cu-a lui negură bătrîna 
Care-i ţine de urît. 
Fulgii-ncep apoi să cadă. 
Firea-şi doarme somnul ei 
Amorţită subt zăpadă . . . 


Iar tîrziu, la Sfîntu-Andrei, 
Cînd cobori de la povarnă 
Printre plopi subţiri şi rari, 
In senina zi de iarnă; 

Vezi departe munţii mari 
Cum îşi zugrăvesc în soare 
Piscuri vinete spre cer, 
Povîrnişuri sclipitoare, 

Brazi împodobiţi de ger, 
Atîrnînd ca nişte salbe 
Pe grumajii lor de stînci, 
Peste plaiurile albe 
Şi prăpăstiile-adînci. 








Peste fagi cu vîrfuri sure 
A căzut amurgul rece, 
înserarea mută trece 
Furişată prin pădure, 

Spre apus abia s-arată 
Printre crengi întunecată, 
O văpaie de rubin . . . 
Din frunzişurile grele 
De-nnoptare, tot mai vin 
Glasuri mici de păsărele 

Reci şi paiide-n semn 
Se ivesc deasupra stele 


Şi deodată, dintre dealuri 
Se desprinde larg un zvon 
Depărtat şi monoton, 

Ca un murmur lung de ape 
Revărsate peste maluri . . . 
Creşte-n luncă, mai aproape. 
Umple văile vecine 
De răsunet mare . . . 

Vine!. . . 

Fulger negru . . . trăsnet lung, 
Dus pe aripi de furtună, 
Zguduind pămîntul tună, 
Zările de^abia-i ajung , , , 

Parcă zboară, 

Parcă-nnoată, 

Scuipă foc, înghite drum, 
Şi-ntr-un valvîrtej de fum 
Taie-n lung pădurea toată . . . 




A trecut, . . 

Dinspre cîmpie, 

Vuiet greu de fierărie 
Se distramă în tăcere . . . 
Scade-n depărtare . . . 
Piere . . . 


Iar în urmă-i, din tufişuri, 

De prin tainice-ascunzişuri, 

Se ivesc pe jumătate 
Păsărele ciufulite, 

Alarmate 
Şi-ngrozite: 

Crne-i ? . . . Ce-i ? • . . Ce-a fost pe-aici ? . . , 
Ciripesc cu glasuri mici 
Cinteze şi pitulici. 

Doar un pui de piţigoi, 

Intr-un vîrf de fag pitic 
Stă cu penele vulvoi 
Şi, făcînd pe supăratul: 

— Ce să fie ? Nu-i nimic. 


A trecut Acceleratul . . . 

RAPSODII DE TOAMNĂ 


— 


I 



A trecut întîi o boare 
Pe deasupra viilor, 

Şi-a furat de prin ponoare 
Puful păpădiilor. 


Cu acorduri lungi de liră 
l-au răspuns fîneţele. 
Toate florile şoptiră, 
Întorcîndu-şi feţele. 

Un salcîm privi spre munte 
Mîndru ca o flamură. 

Solzii frunzelor mărunte 
S-au zburlit pe-o ramura. 


Mai tîrziu, o coţofană 
Fără ocupaţie 
A adus o veste-n goană 
Şi-a făcut senzaţie: 


Cică-n munte, la povarnă, 
Plopii şi răsurile 
Spun că vine-un vînt de iarnă 
Răscolind pădurile. 







Şi^auzind din depărtare 
Vocea lui tiranică, 

Toţi ciulinii pe cărare 
Fug cuprinşi de panică . . . 


Zvonul prin livezi coboară 
Colo jos, pe mlaştină, 
S-a-ntîlnit un pui de cioară 
C-un bîtlan de baştină, 


Şi din treacăt ti aruncă 
Altă veste stranie,* 

C-au pornit-o peste luncă 
Frunzele-n bejanie! 

Florile-n grădini s-agita. 
Peste straturi, dalia, 

Ca o doamna din elită, 
îşi îndreaptă talia. 


Trei petunii subţirele 
Farmec dînd regretelor, 
Stau de vorbă între ele: 
,,Ce ne facem fetelor ? . . . 

Floarea -soarelui , bătrîna 
De pe-acum se sperie 
C-au să-i cadă în ţarină 
Dinţii, de mizerie, 


Şi cu galbena ei zdreanţă 
Stă-n lumina matură, 

Ca un talger de balanţă 
Aplecat pe-o latură . . . 

între gîze, fără frică 
Se reîncep idilele. 
Doar o gărgăriţă mică 
Blestemîndu-şi zilele, 


Necăjită cere sfatul 



Unei molii tinere, 

Că i-a dispărut bărbatul 
în costum de ginere. 




împrejur îi cîntă-n şagă 
Greierii din flaute, 

Uf, ce lume, soro dragă! 
Unde să-l mai caute? 


L-au găsit subt trei grăunţe 
Mort de inaniţie. 

Şi-acum pleacă să anunţe 
Cazul la poliţie. 

Buruienile-ngrozite 
De-aşa vremi potrivnice, 
Se vorbiră pe şoptite 
Să se facă schivnice. 






Şi cum ştie-o rugăciune 
Doamna măselariţă, 

Tot soborul îi propune 
S-o aleagă stăriţă. 


Numai colo sus, prin vie, 
Rumenele lobode 
Vor de-acuma-n văduvie 
Să trăiască slobode. 


V ezi! de aceea mătrăguna 
A-nvăţaţ un brusture 
Să le spuie-n faţă una 
Care să le usture ! . , . 













\ 

Jos, pe-un vîrf de campanulă 
Pururea-n vibraţie, 

Şi-a oprit o libelulă 
Zborul plin de graţie. 



> 


Mic, cu solzi ca de balaur 
Trupul fin se clatină, 
Juvaer de smalţ şi aur 
Cu sclipiri de platină. 

Dar, deodată, pe coline 
Scade animaţia . , . 

De mirare parca-şi ţine 
Vîntul respiraţia. 


Zboară veşti contradictorii, 
Se-ntretaie ştirile . . . 

Ce e ? . , . Ce e ? . , . Spre podgorii 
Toţi întorc privirile. 


lat-o! . . . Sus în deal, la strungă, 
Aşternînd pămîntului 
Haina ei cu trenă lungă 
De culoarea vîntului, 


S-a ivit pe culme Toamna, 
Zîna melopeelor. 

Spaima florilor şi Doamna 
Cucurbitaceelor . ,. 


Lung îşi flutură spre vale 
Ca-ntr-un nimb de glorie, 
Peste şolduri triumfale 
Haina iluzorie. 

Apoi pleacă mai departe 
Pustiind cărările, 

Cu alai de frunze moarte 
Să colinde zările. 


Gîze, flori întîrziate 1 
Muza mea satirică 
V-a-nchinat de drag, la toate, 
Cîte-o strofă lirică. 


Dar cînd ştiu c-o să vă-ngheţe 
Iarna mizerabilă, 

Mă cuprinde o tristeţe 
iremediabilă . . . 




BALADA UNUI GREIER MIC 


Peste dealuri zgribulite, 
Peste ţarini zdrenţuite, 
A venit aşa, deodată, 
Toamna cea întunecată. 


Lungă slabă şi zăludă, 
Botezînd natura udă 
C-un mănunchi de ciumafai 
Cînd se scutură de ciudă, 
împrejurul ei departe, 
Risipeşte-n evantai 


Ploi mărunte, 
Frunze moarte, 
Stropi de tină, 
Guturai . . . 



Şi cum vine de la munte, 
Blestemînd 
Şi lăcrămînd, 

Toţi ciulinii de pe vale 
Se pitesc prin văgăuni, 

Iar măceşii de pe cîmpuri 
O întîmpină în cale 
Cu grăbite plecăciuni . . . 
Doar pe coastă, la urcuş, 

Din căsuţa lui de humă 
A ieşit un greieruş, 

Negru, mic, muiat în tuş 
Şi pe-aripi pudrat cu brumă: 

* 

— Cri-cri-cri 
Toamnă gri, 

Nu credeam c-o să mai vii 
înainte de Crăciun, 

Că puteam şi eu s-adun 
O grăunţă cît de mică, 

Ca să nu cer împrumut 
La vecina mea furnică, 

Fiindcă nu-mi dă niciodată 
Şi-apoi umple lumea toată 
Că m-am dus şi i-am cerut . . . 

Dar de-acuş, 

Zise el cu glas sfîrşit 
Ridicînd un picioruş, 

Dar de-acuş, s-a isprăvit. . . 




Cri-cri-cri 
Toamnă eri. 






Spre apusul de jăratic 
Cu livezi scăldate-n aur, 
Trece-un nour singuratic, 
Alb şi mare cît un taur. 

Iar în urma lui s-abate, 
Gata-gata să-l ajungă, 

Un ţînţar cu coadă lungă 
Şi cu aripi nemişcate. 

Creşte-n asfinţit pojarul. 
Dealurile stau s-adoarmă. 
Norul tace, dar ţînţarul 
Umple liniştea de larmă . , . 

LA VÎNĂTOARE 




Decorul 

Sus, pe dealuri, Toamna pune 
Mirişti galbene-n lumină, 
Arături ca de cărbune 
Şi mohoare de rugină. 


Rînduri-rînduri, spre cîmpie 
Se perindă nori de plumb 
Peste larga simetrie 
De coline cu porumb. 

Iar cînd soarele străbate, 
Lumimnd peisajul vast 
De dreptunghiuri colorate 
Intr-un limpede contrast, 


* 

Saltă-n valuri jucăuşe 
Şi foşneşte lung sub soare 
Cu mă ta să la pănişe, 
Mămăliga viitoare. . . 


II 

Un iepure 


% 

Scurt, mohorul a foşnit.. . 

* • 

Şi spre neagra arătură 


Intr-o clipă s-a ivit 

(\ K 

Un măgar-miniatură ! 

Din căpiţă sare pleavă, 

Sar gunoaie dintr-un snop. 
Puşca scoate fum pe ţeavă 
Şi pocneşte ca un dop... 


A căzut... ba nu! din goană, 
Mic, elastic şi urgent, 

Lîngă-o tufă de simziană 
A făcut un compliment. 


Spre porumb acum s-abate.. . 
Un scaiete zăpăcit 
îl întreabă — Ce e frate ? 

— Sînt teribil de grăbit!.. . 

Alungat ca de furtuna, 
Cu picioare de lăcustă, 
Se destinde şi s-adună 
Peste-o mirişte îngustă. 


Ca o minge se prăvale, 

Se coboară şi se suie 
Prin hîrtoapele din vale: 

Uite-1 nu e, uite-1 — nu e !,.. 


Liniştea coboară iarăşi 
Peste ţarinile noastre... 

’ L-ai scăpat? zice-un tovarăş. 
Mi-a sărit cam de departe.,. 

III 


Masa 

Din văzduh abia s-aude 
Ţipăt jalnic de prigorii... 
Cu ciubote mari şi ude 
Stau la masă vînătorii. 


Toţi cu puşca lingă geantă, 
Guralivi şi orăşeni, 

Pun o pată discordantă 
Pe căpiţa de strujeni. 


Şi e frig, şi toţi îngheaţă... 

Şi din cînd în cînd nu strică, 
Incepînd de dimineaţă, 

Cîte-un strop de săcărică... 


— într-o toamnă — zice unul 
La un capăt de răzor 
M-am oprit să scot tutunul. . 
Cînd, de jos, de la picior, 


Fără veste văd că-mi sare 
Un şoldan cît un viţel, 
Şi stîrneşte-n goana mare 
Alţi vreo şapte după el! 

Trag cu ploaie în grămadă, 
Fără să ţintesc de loc., . 
Cine s-aştepta să-mi cadă 
Patru iepuri dintr-un foc ?. . . 


— Astea sînt invenţii pure. . . 
Mie mi s-a întîmplat, 

La o goană-ntr-o pădure, 

Un mister adevărat. 




Nici nu m-aşezasem bine, 
Stăm cu puşca subsuoară. . . 
Cînd deodată lîngă mine 
Se opreşte-o căprioară. 


Stă şi-ascultă, imobilă. . . 

Eu atunci — mă ştiţi cum sînt — 
M-a cuprins un fel de milă: 

Am oftat. .. şi-am tras în vînt. 


Cînd văzu că ,, umplutura “. 
Trece fără s-o atingă 
Ea şi-a-ntins la puşcă gura 
Şi-a-nceput... aşa s-o lingă... 





— I-auzi colo, ce curaj, mă! 
Asta şi-a-ntrecut părechea ! 

. . .Buruienele din preajmă 
Trag şi ele cu urechea. 


Un măceş de două şchioape 
Zice^n taina unui spin: 

— Dumneata eşti mai aproape. 
Ia-1 de mînecă puţin! 


IV 


La întoarcere 


Vîntul curge spre cîmpie 
Transparent şi uniform. 
Toate ierburile-nvie, 
Toate ţarinile dorm. 


Ici şi colo se ridică 
Cîte-un nour alb de praf. . . 
Străjuind şoseaua mică 
Stîlpii rari de telegraf, 


(Tot mai singuri, ceafă-n ceafă, 
Suluri vinete de fum 
Lungi ca gîturi de girafă) 
înşiraţi pe lingă drum, 

Spre oraşul plin de turle 
Stau privind c-un aer timp . . . 
Şi deodată-ncep să urle 
Că-i apucă noapte-n cîmp. 




„vi 

Şp ^ 





Eroii mei sînt doi cocoşi 
Ca ofiţerii la paradă. 

Doi cavaleri aristocraţi, 

Dintr-o privire ofensaţi, 
încep duelul fără spadă; 

Au martori puii speriaţi. 

Teren o parte din ogradă, 

Dar n-au motiv de sfadă, 
Căci nu se ştie-a cui e vina; 
Misteru-nvaluie pricina 
Deci: căutaţi găina. . . 

Din amîndouă părţile, 
Se-ncep ostilităţile. 

Ei stau o clipă faţă-n faţă 
Cu ciocurile la pămînt, 
Apoi deodată'ŞÎ iau avînt 
Şi lupta-ncepe săltăreaţă: 







Sar deodată, 
Dau cu ciocul. 
Cad alături. 
Schimbă locul. 
Bat din aripi, 
Dau din gheare 
Unul cade, 


• I 



Altul sare,. 
Iar s-atacă, 
Iar se pişcă, 




58 





Dar deodată nu mai mişcă. .. 
Faţă-n faţă, multă vreme, 
Stau aşa ca două gheme 
Neclintite 
Şi zburlite, 

Pînă cînd, pe nesimţite, 

Unul părăseşte sfada, 
Întorcîndu-se cu coada ... 




* 



Atunci ieşi de sub şopron 
Un filozof — clapon, 

Urît 

Ş-atîta de bătrîn încît 
A dat în mintea puilor... 

El s-a oprit în faţa lor 
Cotcodăcind sonor: 

— Eu dezaprob acest conflict: 

E o ruşine, un delict 
Nedemn de vremi civilizate. 

Dar aşteptăm un viitor 
Cînd mîndri de chemarea lor, 
Cocoşii nu se vor mai bate. .. 
Voi vă certaţi pentr-o găină, 
Dar nu vedeţi ? E curtea plină! 



r 


Ba treceţi gardul Ia vecini 
Că şi p-acolo sînt găini.,. 

De ce vă puneţi gheara-n gît? 
Să lase unul cît de cît, 

Să dea şi celălalt ceva — 

Eu, cît de cît, socot c-o da! 








BIVOLUL ŞI COŢOFANA 


Pe spinarea unui bivol mare, negru, fioros, 

Se plimba o coţofană; 

Cînd în sus şf cînd în jos. 

Un căţel trecînd pe-acolo s-a oprit mirat în loc : 
— Ah, ce mare dobitoc ! 

Nu-1 credeam aşa de prost 
Să ia-n spate pe oricine. 
la stai, frate, că e rost 
Să mă plimbe şi pe mine! 


62 








Cugetînd aşa, se trage îndărăt să-şi facă vînt, 
Se piteşte la pămînt 
Şi deodată — zdup! — îi sare 
Bivolului în spinare.. . 


Ce s-a întîmplat pe urmă nu e greu de-nchipuit. 
Apucat cam fără veste, bivolul a tresărit, 

Dar i-a fost destul o clipă să se scuture, şi-apoi 
Să-l răstoarne, 

Să-l ia-n coarne 

Şi cît colo să-l arunce, ca pe-o zdreanţă, în trifoi. 





— Ce-ai gîndit tu oare, javră ? Au, crezut-ai că 

sînt mort? 

Coţofana treacă-meargă, pe spinare o suport 
Că mă apăra de muşte, de ţînţari şi de tăuni 
Şi de alte spurcăciuni.. . 

Pe cînd tu, potaie proastă, cam ce slujbă poţi 

să-mi faci ? 

Nu mi-ar fi ruşine mie de viţei şi de malaci 
Bivol mare şi puternic, gospodar cu greutate, 
Să te port degeaba-n spate ?. . . 







CÎŢI CA VOI! 


Sus, pe gardul dinspre vie, 
O găină cenuşie 
Şi'Un cocoş împintenat 
S-au suit şi stau la sfat: 

-- Ia te uită, mă rog ţie, 
Cit de sus ne-am înălţat! 

Şi deodată, cu glas mare, 
începură amîndoi 
Să cotcodăcească-n soare: 

— Nimeni nu mai e ca noi I 






Dar de sus, din corcoduş, 
Pitulîndu-se-ntre foi, 
Mititel şi jucăuş, 

Le-a răspuns un piţigoi: 


— Cîţi ca voi! 
Cîţi ca voi!,. . 






BOIERUL ŞI ARGATUL 


Un boier, călare pe-o frumoasă iapă 
Trebuind sa treacă într-un loc o apă 
Peste-o punte-ngustă — şi fiind grăbit, 
Şi-a chemat argatul şi i-a poruncit: 

— Ia-mi în spate iapa 
Şi mi-o trece apa! 

— Nu pot, zice omul lăsînd nasu-n jos. 

— Hm! făcu boierul foarte mînios: 

Leneşul la toate 
Zice că nu poate. ,. 


CUPRINS 



Rapsodii de primăvară 
Primăvara 
Balada munţilor 
Acceleratul 
Rapsodii de toamnă 
Balada unui greier mic 
Aeroplanul 
La vînătoare 

Un duel 

Bivolul şi coţofana 
Cîţi ca voi! 

Boierul şi argatul 

